DOHODA
medzi
vládou Slovenskej republiky a vládou Bulharskej republiky
o medzinárodnej cestnej osobnej a nákladnej doprave

Vláda Slovenskej republiky a vláda Bulharskej republiky (ďalej len "zmluvné strany"), so želaním prispieť rozvoju obchodu a hospodárskych vzťahov medzi svojimi štátmi, ako aj rozvoju cestnej dopravy cestujúcich a tovaru na územie a z územia svojich štátov a tranzitom cez ich územia v rámci trhovej ekonomiky,

dohodli sa takto:

ČASŤ I
VŠEOBECNÉ USTANOVENIA

Článok 1
Rozsah uplatnenia

1.	Táto dohoda sa vzťahuje na cestnú dopravu vykonávanú dopravcami, ktorí majú sídlo na území štátu jednej zo zmluvných strán, použitím vozidiel evidovaných v tomto štáte, medzi východiskovým a cieľovým miestom na území štátov zmluvných strán, ako aj tranzitom cez územia týchto štátov.

2.	Táto dohoda sa nedotýka práv a povinností vyplývajúcich z iných medzinárodných zmlúv, ktorými sú zmluvné strany viazané.

Článok 2
Základné pojmy

Na účely tejto dohody pojem

a) "dopravca" znamená fyzickú osobu alebo právnickú osobu, ktorá má sídlo na území štátu jednej zo zmluvných strán a je oprávnená vykonávať medzinárodnú cestnú osobnú alebo nákladnú dopravu pre vlastné potreby alebo za odmenu v súlade s príslušnými vnútroštátnymi právnymi predpismi, 

b) "vozidlo" znamená samostatné motorové vozidlo, alebo kombináciu vozidiel určených na prepravu cestujúcich alebo tovaru po ceste, ktoré používa dopravca ako jeho vlastný majetok alebo ako prenajaté vozidlo alebo na základe leasingovej zmluvy,

c) "evidovanie vozidla“ znamená pridelenie evidenčného čísla vozidlu príslušnými orgánmi. 
V prípade, že ide o kombináciu vozidiel, pri vydávaní povolenia alebo oslobodení od povolenia je určujúcim faktorom evidenčné číslo motorového vozidla,
 
d) "doprava" znamená jazdu naloženým alebo prázdnym vozidlom, aj keď je vozidlo, príves alebo náves prepravovaný vlakom alebo loďou na časti jeho cesty,

e) "kabotáž" znamená vykonávanie dopravy na území hostiteľského štátu s miestami nakládky a vykládky nachádzajúcimi sa na tomto území,  dopravcom so sídlom na území štátu druhej zmluvnej strany. Začiatočné a konečné úseky v medzinárodnej kombinovanej doprave sa nepovažujú za kabotáž,

f) “doprava pre vlastné potreby" znamená dopravu cestujúcich a tovaru uskutočňovanú iba pre vlastnú ekonomickú činnosť, alebo vyplývajúcu z nej, alebo slúžiacu vlastným zamestnancom, prípadne uskutočňovanú neziskovou organizáciou, ktorá prepravuje svojich členov v súlade s jej sociálnymi zámermi, ak:
-  dopravná činnosť je iba doplnkovou činnosťou vo vzťahu k iným aktivitám podniku alebo organizácie,
-  použité vozidlá sú vo vlastníctve podniku alebo organizácie, boli nimi prenajaté alebo získané dlhodobou zmluvou alebo prostredníctvom leasingu, pričom musia byť vedené vodičom, ktorý je zamestnancom podniku alebo organizácie;

g) "kombinovaná doprava“ znamená prepravu tovaru nákladným vozidlom s prívesom alebo návesom s ťahačom alebo bez neho, výmennou nadstavbou alebo kontajnerom o džke 20 a viac stôp pričom cestná doprava je len ako počiatočný alebo konečný úsek dopravnej operácie k železničnej, vodnej alebo námornej doprave,

h) "územie štátu zmluvnej strany" znamená územie Slovenskej republiky a územie Bulharskej republiky,

i) „sídelný štát“ znamená územie štátu zmluvnej strany, v ktorej má dopravca sídlo a kde je vozidlo evidované,

j)“hostiteľský štát“ znamená územie štátu zmluvnej strany, v ktorej vozidlo vykonáva dopravu bez toho, aby tam bolo evidované a dopravca tam mal sídlo,

k)  „autobus" a "autokar" znamená vozidlá, ktoré sú skonštruované a určené na prepravu osôb, a má okrem sedadla vodiča viac ako osem miest na sedenie,

l) “nájomné vozidlo“ znamená vozidlo, ktoré je skonštruované a určené na prepravu najviac deviatich osôb a ich batožiny vrátane vodiča, a je používané na dopravu, za ktorú sa platí tretej strane,

m) "pravidelná autobusová doprava" znamená prepravu osôb na určenej trase podľa cestovného poriadku, za ktorú sa platí stanovené cestovné. Cestujúcim je umožnené nastupovanie a vystupovanie na vopred určených zastávkach. Preprava je umožnená každému s výnimkou prípadov, kedy je potrebná rezervácia,

Nezávisle od toho, kto dopravu organizuje, pojem "pravidelná autobusová doprava" zahŕňa aj dopravu, ktorá je poskytovaná vybraným skupinám cestujúcich a vylučuje niektoré iné skupiny cestujúcich v prípade, že táto preprava spĺňa uvedené kritériá. Táto doprava sa nazýva "osobitná pravidelná autobusová doprava",

n) "kyvadlová doprava" znamená dopravu, pri ktorej sa opakovanými jazdami autobusov tam a späť prepravujú vopred vytvorené skupiny cestujúcich z východiskového miesta do cieľového miesta. Tie skupiny cestujúcich, ktoré sa prepravovali do cieľového miesta sa niektorou z ďalších jázd prepravia späť do východiskového miesta. Východiskové miesto a cieľové miesto sú oblasti, kde doprava začína a končí, ako aj všetky miesta nachádzajúce sa v okruhu 50 km,

Prvá jazda späť a posledná jazda tam v sérií kyvadlových prepráv musia byť prázdne. 

Pojem kyvadlová doprava zahŕňa aj dopravu, pri ktorej niektorí cestujúci pristúpia k inej skupine pri jazde späť do východiskového miesta, alebo ak je prvá jazda do cieľového miesta a posledná jazda do východiskového miesta prázdna. Tento typ kyvadlovej dopravy sa nazýva "obrátená kyvadlová doprava",

Kyvadlová doprava, ktorá zabezpečuje ubytovanie pre aspoň 80 percent svojich cestujúcich 
v cieľovom mieste, alebo v prípade potreby počas cesty, so stravou alebo bez stravy, sa nazýva "kyvadlová doprava s ubytovaním",

o) "príležitostná doprava" znamená dopravu, ktorá nepatrí ani do kategórie pravidelnej autobusovej dopravy, ani do kategórie kyvadlovej dopravy,

p) "kontrolný doklad" znamená zoznam cestujúcich pre autobusy a autokary, ktorého formu určí Zmiešaná komisia uvedená v článku I5 tejto dohody.

ČASŤ II
OSOBNÁ DOPRAVA

Článok 3
Pravidelná autobusová doprava

1.	Pravidelná autobusová doprava vykonávaná autobusmi a autokarmi podlieha vydaniu povolenia príslušným orgánom štátu, v ktorom jazda začína, končí alebo prechádza tranzitom.

2.	Žiadosť o povolenie sa predkladá príslušnému orgánu štátu zmluvnej strany, v ktorom má dopravca sídlo. Ak príslušný orgán štátu jednej zmluvnej strany žiadosť schváli, odošle žiadosť a schválenie príslušnému orgánu štátu druhej zmluvnej strany. Ak neexistuje reciprocita, žiadosť o povolenie na bilaterálnu pravidelnú osobnú dopravu môže byť zamietnutá.
Zmiešaná komisia uvedená v článku 15 tejto dohody rozhoduje o forme žiadosti o povolenie, 
o spôsobe jej schválenia a o tom, aké doplňujúce dokumenty sú potrebné.

3.	a) Povolenia sa vydávajú po vzájomnej dohode príslušných orgánov štátov zmluvných strán.  
          Každý orgán vydá povolenie na úsek trasy, ktorý vedie na území jeho štátu.

b) Rozhodnutie o udelení alebo zamietnutí povolenia sa musí prijať v lehote troch mesiacov od 
    doručenia žiadosti,  pokiaľ sa v správnom konaní nevyskytnú nepredvídané okolnosti.

4.	a) Pri zmene prevádzkových podmienok a zrušení prevádzky sa bude postupovať podľa 
     tohto článku.

  b) Ak nie je dopyt po doprave, dopravca ju môže pozastaviť, o čom bude tri týždne vopred 
       informovať príslušný orgán štátu zmluvnej strany, kde je autobus alebo autokar evidovaný.

5.	Ak sa doprava vykonáva na báze subdodávok, v povolení vydanom vedúcej spoločnosti sa uvedú mená subdodávateľov, v prípade že sa doprava vykonáva v mene vedúcej spoločnosti. Subdodávateľ musí mať sídlo v štáte zmluvnej strany, kde je vozidlo evidované. 

Článok 4
Kyvadlová doprava

1.	Kyvadlová doprava vykonávaná autobusom alebo autokarom s ubytovaním alebo bez ubytovania podlieha vydaniu povolenia príslušným orgánom štátu, v ktorom jazda začína, končí alebo prechádza tranzitom.

2.	a) Žiadosť o povolenie sa predkladá príslušnému orgánu štátu, v ktorom má dopravca sídlo.

b) Zmiešaná komisia uvedená v článku 15 tejto dohody rozhoduje o forme a obsahu žiadosti 
    o povolenie, spôsobe a podmienkach jej schválenia, ako aj o tom, aké doplňujúce dokumenty 
    sú potrebné.

3.	Zmiešaná komisia môže dohodnúť voľnejší režim vykonávania kyvadlovej dopravy.

Článok 5
Príležitostná doprava

1.	Príležitostná doprava vykonávaná autobusom alebo autokarom podlieha vydaniu povolenia príslušným orgánom štátu, v ktorom jazda začína, končí alebo prechádza tranzitom.

2.	Od povolenia podľa odseku 1 sú oslobodené na území hostiteľského štátu tieto druhy dopravy:

2.1 jazdy za zatvorenými dverami, pri ktorých to isté vozidlo prepravuje tú istú skupinu cestujúcich počas celej cesty, a ktoré ich privezie aj späť do východiskového miesta;

2.2 doprava, pri ktorej sa na ceste tam prepravujú cestujúci a jazda späť je prázdna;

2.3 doprava, pri ktorej je jazda tam prázdna a jazda späť je s cestujúcimi, ak cestujúci:

a)	tvoria skupinu vytvorenú podľa zmluvy o preprave uzavretej pred ich príchodom na územie štátu zmluvnej strany, kde sú vyzdvihnutí a odvezení na územie štátu, v ktorom má dopravca sídlo; alebo

b)	boli pôvodne privezení tým istým dopravcom na územie štátu zmluvnej strany, kde sú znovu vyzdvihnutí a odvezení na územie štátu, v ktorom má dopravca sídlo; alebo

c)	boli pozvaní cestovať na územie štátu, v ktorom má dopravca sídlo a výdavky spojené 
s cestovaním hradí pozývajúca osoba.

2.4 doprava pre vlastné potreby.

3. Pristupovanie cestujúcich pri jazde nepodliehajúcej povoleniu nie je umožnené, pokiaľ nie je udelené osobitné povolenie.

4. Zmiešaná komisia uvedená v článku 15 tejto dohody má právo oslobodiť od povolenia aj iné druhy príležitostnej dopravy a právo rozhodovať o spôsobe vydávania povolení.

5.  Pri príležitostnej doprave nepodliehajúcej povoleniu musí mať posádka autobusu alebo autokaru kontrolný doklad. Podmienky používania a obsah kontrolného dokladu určí Zmiešaná komisia uvedená v článku 15 tejto dohody.

Článok 6
Spoločné ustanovenia  pre osobnú dopravu

1.	Prepravné povolenia sa udeľujú konkrétnym osobám a nemôžu ich používať iní dopravcovia.

2.	Kabotáž je zakázaná. Lokálne výlety organizované výhradne pre skupinu cestujúcich prepravených do tejto oblasti tým istým dopravcom sa nepovažujú za kabotáž, ak sú cestujúci uvedení na zozname cestujúcich.

ČASŤ III
NÁKLADNÁ DOPRAVA
Článok 7
Systém povolení

1.	Dopravcovia so sídlom na území štátov zmluvných strán môžu na základe systému povolení bez obmedzení vykonávať:

a) dopravu medzi územiami štátov zmluvných strán a tranzitom cez ich územia;

b) dopravu do alebo z tretej krajiny.

2.	Kabotáž je dovolená iba s osobitným povolením príslušného orgánu hostiteľského štátu.

Článok 8
Oslobodenie od povolení

1.	Nasledujúce druhy prepravy sú výnimkami z článku 7 tejto dohody a nepodliehajú systému povolení:

a)	preprava vozidlami, ktorých celková povolená hmotnosť vrátane prívesov nepresahuje 6 ton, alebo povolené užitočné zaťaženie vrátane prívesov nepresahuje 3,5 tony,

b)	príležitostná doprava, na letiská alebo z letísk v prípadoch, keď sú letecké služby odklonené,

c)	preprava poškodených alebo havarovaných vozidiel a jazdy opravárenských vozidiel,

d)	jazda nenaloženého vozidla vyslaného nahradiť havarované vozidlo v inej krajine, taktiež spiatočná jazda havarovaného vozidla po oprave,

e)	preprava dobytka v špeciálne skonštruovaných alebo natrvalo upravených vozidlách povolených na takýto typ dopravy príslušnými orgánmi štátu, v ktorom má dopravca sídlo,

f)	preprava náhradných dielcov a zásob pre oceánske a riečne lode a pre lietadlá,

g)	preprava tovarov v stavoch núdze, konkrétne v prípade prírodnej katastrofy a pri poskytovaní humanitárnych potrieb,

h)	preprava umeleckých predmetov na veľtrhy a výstavy, alebo na nekomerčné účely,

i)	preprava majetku, príslušenstva a zvierat na divadelné, hudobné, filmové, športové alebo cirkusové predstavenia, alebo z nich, ako aj rozhlasové nahrávanie, alebo pre filmovú alebo televíznu produkciu, na nekomerčné účely,

j)	prvá jazda novozakúpeného vozidla bez tovaru,

k)	preprava  zosnulých,

l)	začiatočné a konečné úseky - medzinárodné a vnútroštátne - jázd vozidiel po ceste v rámci kombinovanej dopravy, pri ktorej sa použije najvhodnejší železničný terminál, ktorý sa nachádza najbližšie k miestu nakladania alebo vykladania tovaru, alebo riečny alebo morský prístav, ktorý sa nachádza v okruhu 150 km od miesta nakladania alebo vykladania tovaru,

m)	preprava bytových zariadení pri sťahovaní,

n)	preprava poštových zásielok,

o)	doprava pre vlastné potreby.

2.	Zmiešaná komisia uvedená v článku 15 tejto dohody môže oslobodiť od povolenia aj ďalšie druhy dopravy jednotlivých nákladov, alebo všetkých nákladov po určitých trasách.

Článok 9
Podmienky povolenia

1.	Príslušné orgány štátov oboch zmluvných strán si každý rok vymenia dohodnuté množstvo nevyplnených formulárov povolení. Povolenia vydáva dopravcom príslušný orgán štátu, na území ktorého má dopravca sídlo, alebo ním poverený orgán.

2.	Povolenia sú udeľované konkrétnym osobám a sú neprenosné na tretiu osobu.

3.	Povolenia smú byť použité iba pre jedno vozidlo v tom istom čase. Povolenia sú platné 
do 31. januára nasledujúceho kalendárneho roku. 

4.	Zmiešaná komisia uvedená v článku 15 tejto dohody určuje počet a druh povolení v súlade 
s článkom 7 tejto dohody, ako aj ďalšie podmienky týkajúce vydávania povolení.

ČASŤ IV
SPOLOČNÉ USTANOVENIA

Článok 10
Daňové ustanovenia

1. 	Vozidlá štátu jednej zmluvnej strany dočasne vykonávajúce prepravu podľa tejto dohody budú na území štátu druhej zmluvnej strany oslobodené od všetkých daní vzťahujúcich sa na vlastníctvo, evidenciu a používanie vozidiel na tomto území.
 
2. 	Palivo, ktoré sa pri vstupe vozidla na územie štátu druhej zmluvnej strany nachádza v obvyklých výrobcom  pevne zabudovaných nádržiach vozidla slúžiacich na pohon vozidla a prevádzku vozidla pri kontrolovanej teplote, ako aj mazivá a náhradné dielce, sú oslobodené od všetkých dovozných ciel za predpokladu, že dopravca dodrží príslušné colné predpisy.

3. 	Doprava vykonávaná podľa tejto dohody podlieha v hostiteľskom štáte plateniu mýta a poplatkov, ktoré sa vyberajú za používanie cestnej siete a mostov na základe nediskriminácie od domácich aj zahraničných dopravcov.

Článok 11
Hmotnosť a rozmery

1.	Maximálna povolená hmotnosť vozidla, hmotnosť pripadajúca na nápravu a rozmery vozidla nesmú prekročiť hodnoty uvedené v evidenčných dokladoch ani maximálne hodnoty platné na území hostiteľského štátu.

2.	Dopravu vozidlami, ktorých hmotnosť, rozmery, alebo zaťaženie prekročili hornú hranicu povolenú v hostiteľskom štáte, je možné vykonávať iba na základe osobitného povolenia vydaného príslušnými orgánmi hostiteľského štátu.

Článok 12
Vybavenie a iné vlastnosti

1.	Vozidlá prevážajúce nebezpečný náklad alebo rýchlo skaziteľný tovar musia byť skonštruované, označené a vybavené podľa Európskej dohody o medzinárodnej cestnej preprave nebezpečných vecí z 30. septembra 1957 (ADR)  a podľa Dohody o medzinárodných prepravách skaziteľných potravín a o špeciálnych prostriedkoch určených na tieto prepravy z 1. septembra 1970 (ATP).

2.	Záznamové zariadenie používané na kontrolu doby vedenia vozidla a odpočinku posádky vozidla sa musí zhodovať s ustanoveniami  Európskej dohody o práci posádok vozidiel v medzinárodnej cestnej doprave z 1. júla 1970 (AETR).

3.	Zmluvné strany sa zaväzujú, že v rámci tejto dohody budú podporovať používanie vozidiel zodpovedajúcich sprísneným bezpečnostným a environmentálnym normám.

4.  Zmiešaná komisia uvedená v článku 15 tejto dohody môže v rámci určovania kontingentov povolení uprednostňovať vozidlá, ktoré zodpovedajú väčšine bezpečnostných a environmentálnych noriem.
Článok 13
Kontrola

1.  Povolenia, kontrolné doklady a ostatné dokumenty, ktoré sa vyžadujú na základe tejto dohody, sa musia nachádzať vo vozidlách a musia sa predložiť na požiadanie orgánom vykonávajúcim kontrolu.

2.  Zmiešaná komisia určuje doklady vydávané štátom, v ktorom má dopravca sídlo, poskytujúce dôkaz o statuse dopravcu pre vlastnú potrebu.

Článok 14
Povinnosti dopravcu a sankcie

1.	Dopravca štátu jednej zmluvnej strany musí na území štátu druhej zmluvnej strany dodržiavať záväzky vyplývajúce z mnohostranných dohôd, ktorými sú zmluvné strany viazané, z tejto dohody, ako aj z iných dvojstranných dohôd a vnútroštátnych právnych predpisov, najmä predpisov o cestnej premávke, colných dohôd a ostatných podmienok a obmedzení.

2.	Príslušné orgány v štátu zmluvnej strany, v ktorom má dopravca sídlo, môžu v prípade vážnych alebo opakovaných porušení spáchaných na území hostiteľského štátu na jej požiadanie prijať tieto opatrenia:

- vydať výstrahu,

- zakázať vstup na územie štátu zmluvnej strany, kde došlo k porušeniu (porušeniam).

3.  Vo veľmi vážnych prípadoch môžu príslušné orgány hostiteľského štátu dočasne zakázať vstup na jeho územie dopravcovi, ktorý porušenie spáchal, až do vydania rozhodnutia orgánom štátu, v ktorom má dopravca sídlo.

4.   Zmluvné strany sa budú vzájomne informovať o prijatých rozhodnutiach.

Článok 15
Spolupráca a zmiešaná komisia

1.	Príslušné orgány štátov zmluvných strán podniknú nevyhnutné kroky na vykonávanie a používanie tejto dohody a poskytnú si všetky potrebné informácie. Príslušné orgány sa budú taktiež navzájom informovať o zmenách vnútroštátnych právnych predpisov ovplyvňujúcich vykonávanie tejto dohody.

2.  Príslušné orgány si navzájom poskytnú vzájomnú pomoc a na účely vykonávania tejto dohody vytvoria zmiešanú komisiu.

3. Zmiešaná komisia bude zložená zo zástupcov  príslušných orgánov oboch zmluvných strán. Zmiešaná komisia je zodpovedná za vykonávanie článkov  3, 4, 5, 8, 9, 12 a 13 tejto dohody a všeobecne za riešenie všetkých otázok týkajúcich sa vzťahov medzi zmluvnými stranami v oblasti cestnej dopravy.
ČASŤ V
ZÁVEREČNÉ USTANOVENIA

Článok 16
Príslušné orgány

Podľa tejto dohody príslušnými orgánmi sú:

- za Slovenskú republiku: Ministerstvo dopravy, pôšt a telekomunikácií
- za Bulharskú republiku: Ministerstvo dopravy a spojov.

Článok 17
Nadobudnutie platnosti a trvanie dohody

1.	Táto dohoda podlieha schváleniu v súlade s vnútroštátnymi právnymi predpismi oboch štátov a nadobudne platnosť tridsiatym dňom po prijatí posledného oznámenia, v ktorom si zmluvné strany diplomatickou cestou navzájom oznámia, že boli splnené podmienky stanovené  vnútroštátnymi právnymi predpismi pre nadobudnutie platnosti tejto dohody.

2.	Táto dohoda sa uzaviera na neurčitú dobu. Každá zo zmluvných strán však môže dohodu písomne vypovedať. Platnosť dohody skončí šesť mesiacov odo dňa doručenia oznámenia o výpovedi druhej zmluvnej strane.

3.	Dňom nadobudnutia platnosti tejto dohody skončí vo vzťahu medzi Slovenskou republikou a Bulharskou republikou platnosť Dohody medzi vládou Československej socialistickej republiky a vládou Bulharskej ľudovej republiky o medzinárodnej cestnej doprave z 24. júna 1975.

Dané ...............................................................dňa...............................................................v dvoch
pôvodných vyhotoveniach, každé v slovenskom, bulharskom a anglickom jazyku, pričom všetky texty sú rovnako autentické. V prípade rozdielnosti výkladu je rozhodujúce znenie v anglickom jazyku.

ZA VLÁDU
SLOVENSKEJ REPUBLIKY	ZA VLÁDU
BULHARSKEJ REPUBLIKY